ธนชาตขยับเป้าหุ้น1,300
กำไรบจ.พุ่งเงินเลือกตั้งดันหุ้นSTAเดินเข้าตลาดหุ้นสิงคโปร์
18 ส.ค. 2554

กำไรบจ.พุ่งเงินเลือกตั้งดันหุ้นSTAเดินเข้าตลาดหุ้นสิงคโปร์
ข่าวดีท่วมตลาดหุ้นไทย บล.ธนชาต ขยับเป้าดัชนีหุ้นปีนี้เป็น 1,300 จุด จากเดิม 1,150 จุด สูงกว่านักวิเคราะห์หลายเจ้า แต่ยังต่ำกว่า รมว.คลัง มอง 1,754 จุด
บริษัทหลักทรัพย์ (บล.) ธนชาต ได้ออกบทวิเคราะห์ล่าสุดว่า ฝ่ายวิจัยได้ปรับเป้าหมายดัชนีตลาดหุ้นปีนี้เพิ่มเป็น 1,300 จุด จากเดิมที่คาดว่าจะอยู่ที่ 1,150 จุด 
สาเหตุของการปรับเพิ่มเป้าดัชนีหุ้นเกิดจากหลายปัจจัยบวก คือ 1.ปีนี้จะมีการเลือกตั้งใหม่ รัฐบาลมีฐานะการเงินที่แข็งแกร่งที่จะผลักดันนโยบายประชานิยมเพื่อกระตุ้นอุปทานเงินและการบริโภค 2.การเริ่มต้นของวงจรการก่อสร้างสาธารณูปโภครอบใหม่ 3.พรรคประชาธิปัตย์จะเป็นรัฐบาลสมัยที่ 2 นับเป็นข่าวใหญ่มากสำหรับประเทศที่มีปัญหาทางการเมือง 
4.กำไรของบริษัทจดทะเบียน (บจ.) โตในอัตราเร่งสูงกว่าในภูมิภาคที่ 23.5% จาก 17.7% ในปีที่ผ่านมา 5.การควบรวมกิจการ ทำให้ฐานกำไรขยายตัว ส่งผลให้มูลค่าของตลาดขึ้นสู่ระดับใหม่ และ 6.เงินทุนต่างประเทศน่าจะยังคงไหลเข้า 
สำหรับกลยุทธ์การลงทุน เน้นพิจารณาหุ้นเฉพาะตัวมากขึ้น สำหรับช่วงครึ่งปีแรกเลือกธนาคารกสิกรไทย (KBANK) ธนาคารกรุงเทพ (BBL) และธนาคารกรุงศรีอยุธยา (BAY) บริษัท ซิโนไทย เอ็นจีเนียริ่งแอนด์คอนสตรัคชั่น (STEC) และบริษัทที่มีกำไรโตอย่าง อมตะ คอร์ปอเรชัน (AMATA) 
ด้าน บล.ยูไนเต็ด คาดว่า ดัชนีหุ้นในปีนี้ประเมินเป้าไว้ที่ 1,2001,500 จุด เพราะเศรษฐกิจกำลังฟื้นตัวตามรูปแบบตัว “U” ขณะที่ บจ.มีกำไรดีขึ้น โครงการในมาบตาพุดดำเนินธุรกิจเชิงพาณิชย์ และธนาคารกลางต่างประเทศยังต้องดำเนินนโยบายการเงินแบบผ่อนคลาย ส่งผลให้เงินไหลเข้าเอเชียดันค่าเงินแข็งขึ้น
นอกจากนี้ ตามสถิติพบว่าก่อนการเลือกตั้ง 3 เดือน ดัชนีหุ้นจะเพิ่มขึ้นประมาณ 10% และเชื่อว่าปีนี้จะไม่มีเหตุการณ์รุนแรงอย่าง 2 ปีที่ผ่านมา
ด้าน บล.ดีบีเอส วิคเคอร์ส (ประเทศไทย) ยังคงเป้าในช่วง 12 เดือนไว้ที่ 1,200 จุด หรือเพิ่มขึ้นจากปีก่อนเกือบ 20%
นายสมบัติ นราวุฒิชัย เลขาธิการสมาคมนักวิเคราะห์ กล่าวว่า ยังไม่มีการสำรวจความคิดเห็นนักวิเคราะห์รอบใหม่ในเร็วๆ นี้ หากเกิดขึ้นก็คงจะเป็นเดือน มี.ค.นี้ ดังนั้นยังคงใช้เป้าหมายไว้ที่ 1,133 จุด 
ตลาดหุ้นปรับตัวขึ้นแรงมาปิดที่จุดสูงสุดของวันระดับ 1,035.08 จุด เพิ่มขึ้น 15.57 จุด หรือ 1.53% เหตุผลหนึ่งที่เด้งขึ้นแรง เนื่องจากรัฐมนตรีว่าการกระทรวงการคลังคาดว่าปีนี้มีโอกาสที่จะเห็นดัชนีหุ้นขึ้นไปถึง 1,754 จุด โดยต่างชาติขายเพียง 55 ล้านบาท สถาบันซื้อหนักมือ 2,246 ล้านบาท เน้นธนาคารพาณิชย์ขนาดใหญ่ เช่น ธนาคารกรุงเทพ (BBL) ปิด 169.50 บาท บวก 9 บาท 
ขณะที่หุ้นบริษัท ศรีตรังแอโกรอินดัสทรี (STA) ปักหัวลงแรง 1.75 บาท หรือ 4.2% ปิดที่ 39.25 บาท แม้มีข่าวว่าบริษัทได้ยื่นร่างหนังสือชี้ชวนฉบับภาษาอังกฤษต่อ Monetary Authority of Singapore (MAS) แล้วเมื่อวันที่ 13 ม.ค. 2554 เพื่อเสนอขายหุ้นเพิ่มทุนต่อประชาชนในสิงคโปร์ รวมทั้งนักลงทุนสถาบัน และนำหุ้นเข้าตลาดหลักทรัพย์สิงคโปร์ก็ตาม
นายกิติชัย สินเจริญกุล กรรมการ STA กล่าวว่า สาเหตุที่หุ้น STA ปรับตัวลงแรง เนื่องจากมีข่าวว่าบริษัทขายหุ้นเพิ่มทุนในราคา 1 เหรียญสหรัฐเท่านั้น ซึ่งไม่เป็นความจริง เพราะขณะนี้ยังไม่ได้กำหนดราคาเสนอขายหุ้นจำนวน 280 ล้านหุ้น เนื่องจากยังอยู่ระหว่างการนำเสนข้อมูล (โรดโชว์) ในต่างประเทศ เช่น สิงคโปร์ ฮ่องกง และลอนดอน ระหว่างวันที่ 1320 ธ.ค.นี้